钦定古今图书集成/明伦汇编/家范典/第047卷 > 《言事疏》汉·匡衡
## 钦定古今图书集成/明伦汇编/家范典/第047卷 > 《言事疏》汉·匡衡

臣闻“室家之道修，则天下之理得。故《诗》始《国风》，《礼》本
冠婚。始乎《国风》，原情性而明人伦也；本乎冠婚，正基
兆而防未然也。福之兴，莫不本乎室家；之道衰，莫不
始乎梱内。故圣王必慎妃后之际，别适长之位。”礼之
于内也，卑不隃，尊新不先，故所以统人情而理阴气
也。其尊适而卑庶也。适子冠乎阼，礼之用醴，众子不
得与列，所以贵正体而明嫌疑也。非虚加其礼文而
已，乃中心与之殊异。故礼，探其情而见之外也。圣人
动静游燕，所亲物得其序。得其序则海内自修，百姓
从化。如当亲者疏，当尊者卑，则佞巧之奸，因时而动，
以乱国家。故圣人慎防其端，禁于未然，不以私恩害
公义。陛下圣德纯备，莫不修正，则天下无为而治。《诗》
云：“于以四方，克定厥家。”《传》曰：“正家而天下定矣。”